নেলি ব্যানক্রফট

হেলেন হোম সিমন্স এফআরএস এফএলএস (বিবাহপূর্ব নাম ব্যানক্রফট; ৩০ সেপ্টেম্বর ১৮৮৭ – ২ অক্টোবর ১৯৫০), যিনি সাধারণত নেলি ব্যানক্রফট নামে পরিচিত, একজন ব্রিটিশ উদ্ভিদবিজ্ঞানী এবং বৈজ্ঞানিক চিত্রকর ছিলেন। তিনি উদ্ভিদের শ্রেণীবিন্যাস এবং জীবিত ও জীবাশ্ম উভয় প্রকার উদ্ভিদের শারীরস্থান সম্পর্কিত কাজের জন্য বিখ্যাত ছিলেন। ব্যানক্রফট ১৯৪০ সালে ফ্রান্সে ইম্পেরিয়াল ফরেস্ট্রি ইনস্টিটিউটে কাজ করার সময় জার্মানদের হাতে বন্দি হন এবং ১৯৪৪ সালে মুক্তি পেয়ে দেশে ফেরার আগে চার বছর অন্তরীণ অবস্থায় কাটান।

 জীবনী 
হেলেন হোম ব্যানক্রফট ১৮৮৭ সালের ৩০ সেপ্টেম্বর ইংল্যান্ডের ডার্বিতে জন্মগ্রহণ করেন। তিনি ডার্বি গার্লস সেকেন্ডারি স্কুলে পড়াশোনা করেন এবং পরে ইউনিভার্সিটি কলেজ নটিংহ্যাম ও ইউনিভার্সিটি কলেজ লন্ডনে উচ্চশিক্ষা গ্রহণ করেন। ১৯১০ সালের দিকে তিনি ব্যাচেলর অফ সায়েন্স ডিগ্রি লাভ করেন। ব্যানক্রফট ১৯১১ থেকে ১৯১৪ সাল পর্যন্ত ক্যামব্রিজের নিউন্যাম কলেজে গবেষণা শিক্ষার্থী হিসেবে প্রশিক্ষণ নেন এবং ১৯১৫ সালে ক্যামব্রিজ বিশ্ববিদ্যালয় থেকে ডক্টর অফ সায়েন্স ডিগ্রি অর্জন করেন।

তিনি বিভিন্ন পেশাদার পদে দায়িত্ব পালন করেন; তিনি ১৯১৬ সালে লন্ডনের বেডফোর্ড কলেজে উদ্ভিদবিদ্যার প্রদর্শক হিসেবে, ১৯১৬ থেকে ১৯১৮ সাল পর্যন্ত লন্ডনের ওয়েস্টফিল্ড কলেজের উদ্ভিদবিদ্যা বিভাগের ভারপ্রাপ্ত প্রধান হিসেবে, ১৯১৮ থেকে ১৯২৭ সাল পর্যন্ত অক্সফোর্ড বিশ্ববিদ্যালয়ে গ্রামীণ অর্থনীতির প্রদর্শক হিসেবে এবং ১৯২৭ থেকে ১৯৩২ সাল পর্যন্ত অক্সফোর্ডে ইউনিভার্সিটি ডেমোনস্ট্রেটর হিসেবে কাজ করেন। ১৯৩২ সাল থেকে ব্যানক্রফট ইম্পেরিয়াল ফরেস্ট্রি ইনস্টিটিউটে কর্মরত ছিলেন।

ব্যানক্রফট কৃষি ও উদ্ভিদবিদ্যা সংক্রান্ত সাময়িকীতেও নিয়মিত অবদান রাখতেন। তিনি তার নামের সংক্ষেপণ হিসেবে H.H.Bancr. ব্যবহার করতেন। তার কাজের মধ্যে ভারতের জীবাশ্ম উদ্ভিদের শারীরস্থান এবং বর্তমান সময়ের সাইকাসজাতীয় উদ্ভিদের শ্রেণীবিন্যাস সংক্রান্ত গুরুত্বপূর্ণ গবেষণাপত্র রয়েছে। তিনি উদ্ভিদের অসংখ্য নতুন প্রজাতি ও গণের নামকরণ করেছেন, যেমন ট্রায়াসিক যুগের গণ Rhexoxylon এবং Monotes এর বেশ কিছু প্রজাতি। ব্যানক্রফট অন্যদের কাজের চিত্রায়নেও সহায়তা করতেন, উদাহরণস্বরূপ স্যার উইলিয়াম সমারভিলের 'হাউ আ ট্রি গ্রোজ' (১৯২৭) বইটির অলংকরণ তিনি করেছিলেন। কাজের বাইরে ব্যানক্রফট পড়াশোনা, ভ্রমণ এবং ফটোগ্রাফি পছন্দ করতেন।

ব্যানক্রফট ১৯৩৯ সালের ২০ মার্চ চার্লস আয়ারস সিমন্সকে বিয়ে করেন। যদিও তিনি স্বামীর পদবি গ্রহণ করে হেলেন হোম সিমন্স হয়েছিলেন, তবে পেশাগতভাবে তিনি হেলেন ব্যানক্রফট নামেই পরিচিত ছিলেন।

১৯৪০ সালে ব্যানক্রফট একজন গবেষক হিসেবে ফ্রান্সে যান। ফ্রান্সে গবেষণা করার সময় তিনি নরম্যান্ডির বার্নেভিল-কার্টেরেটে অবস্থান করছিলেন। ১৯৪০ সালে ব্যানক্রফট জার্মানদের হাতে ধরা পড়েন এবং একটি অন্তরীণ শিবিরে বন্দি হন। ১৯৪২ সালের এপ্রিলের মধ্যে তিনি তার স্বামীর সাথে ফ্রান্সের ভিটেলে গ্র্যান্ড হোটেলে অন্তরীণ ছিলেন। সেই মাসে নেচার সাময়িকীতে একটি ঘোষণা প্রকাশিত হয় যেখানে ব্যানক্রফটের বৈজ্ঞানিক বন্ধুদের "বৈজ্ঞানিক জীবন থেকে বিচ্ছিন্ন থাকাকালীন" তাকে চিঠি পাঠানোর অনুরোধ করা হয়েছিল।

ব্যানক্রফট ১৯৪৪ সালে মুক্তি পান। স্বাধীনতার স্বাদ পাওয়ার মাত্র ছয় বছর পর ১৯৫০ সালের ২ অক্টোবর তিনি মৃত্যুবরণ করেন।

 সম্মাননা ও সদস্যপদ 
 লিনিয়ান সোসাইটি অফ লন্ডন, ফেলো (১৯১০)
 রয়্যাল সোসাইটি, ফেলো (১৯৩৬)
 ব্রিটিশ অ্যাসোসিয়েশন ফর দ্য অ্যাডভান্সমেন্ট অফ সায়েন্সের জেনারেল কমিটি, সদস্য (১৯৩৩)
 ইন্টারন্যাশনাল অ্যাসোসিয়েশন অফ উড অ্যানাটমিস্টস, সদস্য
২০১৩ সালে বর্ণিত লেট জুরাসিক যুগের কনিফার Bancroftiastrobus ব্যানক্রফটের সম্মানে নামকরণ করা হয়েছে।

 তথ্যসূত্র 

বিষয়শ্রেণী:১৮৮৭-এ জন্ম
বিষয়শ্রেণী:১৯৫০-এ মৃত্যু
বিষয়শ্রেণী:বেডফোর্ড কলেজ, লন্ডনের শিক্ষাবিদ
বিষয়শ্রেণী:অক্সফোর্ড বিশ্ববিদ্যালয়ের শিক্ষাবিদ
বিষয়শ্রেণী:নিউন্যাম কলেজ, ক্যামব্রিজের প্রাক্তন শিক্ষার্থী
বিষয়শ্রেণী:নটিংহ্যাম বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ইউনিভার্সিটি কলেজ লন্ডনের প্রাক্তন শিক্ষার্থী
বিষয়শ্রেণী:ডার্বির শিল্পী
বিষয়শ্রেণী:ব্রিটিশ নারী উদ্ভিদবিজ্ঞানী
বিষয়শ্রেণী:ব্রিটিশ নারী চিত্রকর
বিষয়শ্রেণী:ইংরেজ উদ্ভিদবিজ্ঞানী
বিষয়শ্রেণী:ইংরেজ চিত্রকর
বিষয়শ্রেণী:রয়্যাল সোসাইটির ব্রিটিশ ফেলো
বিষয়শ্রেণী:ডার্বির বিজ্ঞানী